SET บ่ายบวกกว่า 8 จุด ตามตปท.หลังไร้ปัจจัยลบกดดันเพิ่ม ฟาก”ดาวน์ฟิวเจอส์”พุ่งกระฉูด270จุด
SET บ่ายบวกกว่า 8 จุด ตามตปท.หลังไร้ปัจจัยลบกดดันเพิ่ม ฟาก "ดาวน์ฟิวเจอส์" พุ่งกระฉูด 270 จุด โดย ณ เวลา 15.53 น. ดัชนีอยู่ที่ระดับ 1,630.09 จุด บวก 7.99 จุด หรือ 0.49% มูลค่าการซื้อขาย 2.55 หมื่นล้านบาท
26 พ.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 15.53 น. อยู่ที่ระดับ 1,630.09 จุด บวก 7.99 จุด หรือ 0.49% มูลค่าการซื้อขาย 2.55 หมื่นล้านบาท ขณะที่ดาวน์โจนส์ฟิวเจอร์ ณ เวลา 15.46 น. อยู่ที่ระดับ 24,531 จุด บวก 270 จุด หรือ 1.11%
บล.ซีจีเอส-ซีไอเอ็มบี ระบุว่า แนวโน้มตลาดในช่วงบ่ายคาดจะเริ่มเห็นการรีบาวด์หลังดัชนีตลาดหุ้นในภูมิภาคดีดกลับได้แรง จากแรงหนุนของการไม่มีปัจจัยลบเพิ่มเติม รวมทั้งการเก็งผลการเจรจาระหว่างสหรัฐฯกับจีนน่าจะออกมาในเชิงบวกกับตลาด
อย่างไรก็ตามปริมาณการซื้อขายน่าจะยังเบาบาง โดยมองแรงซื้อคืนในช่วงบ่ายจะเป็นหุ้นในกลุ่มพลังงานล้วนๆ เพราะดูสัญญาณจากการเปิดเทรดของตลาดน้ำมันในเอเชียเริ่มดีขึ้น ส่วนหุ้นกลุ่มอื่นๆ คาดจะยังเงียบๆ จนกว่าตลาดรวมจะดีขึ้น หากบ่ายนี้ ดัชนี SET สามารถดีดตัวขึ้นมาเล่นในระดับเหนือ 1622+/- จุดแล้วยืน น่าจะเป็นสัญญาณในเชิงบวก โดยมองแนวรับที่ 1,616-1,612 จุดและแนวต้านที่ 1,626-1,630 จุด แนะนำซื้อเก็งกำไร PTTEP, AOT, ADVANC และ BJC